CELEX: C2005/205/65
Language: sk
Date: 2005-08-20 00:00:00
Title: Vec T-244/05: Žaloba podaná 1. júla 2005: Gibtelecom Limited proti Komisii Európskych spoločenstiev

20.8.2005   
            
            
               SK
            
            
               Úradný vestník Európskej únie
            
            
               C 205/37
            
         Žaloba podaná 1. júla 2005: Gibtelecom Limited proti Komisii Európskych spoločenstiev
   (Vec T-244/05)
   (2005/C 205/65)
   Jazyk konania: angličtina
   Gibtelecom Limited, so sídlom v Europorte (Gibraltár), v zastúpení: M. J. Llamas, barrister, B. O'Connor, solicitor a S. Brummel, advokát, podal 1. júla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie doručené Gibtelecom listom z 26. apríla 2005 (č. 1982), ktorým Komisia konkludentne zamietla sťažnosť podanú Gibtelecom proti Španielsku podľa článku 86 ES v spojení s článkom 49 ES a/alebo 12 ES,
            
         
               —
            
            
               zaviazal Komisiu nahradiť trovy konania, ktoré vznikli Gibtelecom.
            
         Žalobné dôvody a hlavné tvrdenia
   Napadnutým rozhodnutím Komisia zamietla sťažnosť žalobcu podanú 31. októbra 1996, v ktorej žalobca tvrdil, že španielsky telekomunikačný operátor, Telefonica SA, sa dopustil viacerých zneužití dominantného postavenia v rozpore s článkom 82 ES tým, že odmietol uznať medzinárodné telefónne smerovacie číslo Gibraltáru („350“) a trval na prijatí obmedzujúcich podmienok pre vzájomné automatické priame volania medzi Španielskom a Gibraltárom. Žalobca neskôr zmenil svoju sťažnosť na sťažnosť podanú proti Španielsku podľa článku 86 ES v spojení s článkami 82 ES, 49 ES a 12 ES a tvrdil, že Telefonica konala na základe pokynov španielskej vlády, ktorá si nárokuje na zvrchovanosť nad Gibraltárom.
   Na podporu svojej žaloby sa žalobca odvoláva na viaceré údajné zjavne nesprávne posúdenia v napadnutom rozhodnutí. Podľa názoru žalobcu Komisia pochybila, keď sa domnievala, že Telefonica nie je verejným podnikom alebo že požíva osobitné práva v zmysle článku 86 ES.
   Žalobca ďalej tvrdí, že pokynmi, aby Telefonica odmietla medzinárodné telefónne smerovacie číslo 350, ktoré Gibraltáru pridelila ITU, Španielsko vytvorilo a zachovávalo diskriminačné prekážky slobodného pohybu telekomunikačných služieb v rozpore s článkom 49 ES. Žalobca sa ďalej domnieva, že odmietnutie uznania tohto čísla španielskym štátom predstavuje diskriminačné zaobchádzanie na základe štátnej príslušnosti a miesta pobytu a je v rozpore so zákazom diskriminácie obsiahnutom v článku 12 ES.
   Žalobca trvá na tom, že záverom v napadnutom rozhodnutí, podľa ktorého možno ku vhodnému riešeniu problému číslovania dospieť na základe priamych dvojstranných rozhovorov medzi Španielskom a Spojeným kráľovstvom, sa Komisia dopustila zjavne nesprávneho posúdenia z dôvodu, že podľa názoru žalobcu neexistuje žiadna vhodná alternatíva k zásahu Komisie.
   Žalobca uplatňuje množstvo procesných a administratívnych dôvodov na zrušenie rozhodnutia. V tejto súvislosti sa odvoláva na údajné porušenie povinnosti Komisie podľa článku 253 ES primeraným spôsobom odôvodniť svoje rozhodnutie, ako aj porušenie žalobcovho legitímneho očakávania, ktoré údajne vyplynulo z listu zaslaného 7. júna 2000 troma členmi Komisie Španielsku a Spojenému kráľovstvu, v ktorom okrem iného od týchto dvoch krajín požadovali, aby našli riešenie sťažnosti týkajúcej sa číslovania. Žalobca ďalej v súvislosti s tým istým žalobným dôvodom tvrdí, že Komisia nekonala nestranne a že porušila zásadu, podľa ktorej je povinná konať v primeranom čase.